Mull

Mull (skót nyelven Muile, [ˈmulə]) a Belső-Hebridák második legnagyobb szigete Skye után. Skócia nyugati partvidékén található. Közigazgatásilag Argyll és Bute-hoz tartozik. Területe körülbelül 845 négyzetkilométer. 2011-es adatok szerint lakosainak száma 2800. Természeti földrajza Mull partvonala 480 kilométer hosszú. A klímáját a Golf-áramlat határozza meg. A sziget belseje hegyvidékes, legmagasabb pontja a 966 méter magas Ben More. Számos mocsaras félszigete van. Mulltól nyugatra több kisebb lakott és lakatlan sziget található: Erraid, Inch Kenneth, Iona és Ulva. Ezeknél is kisebbek: Eorsa, Gometra, Little Colonsay, a Treshnish-szigetek és Staffa a Fingal's Cave-vel. A turisták számára a legjobb időszak a május és a június, valamint a késő augusztus és a szeptember. Egyéb időszakokban a szigetet ellepik a muslicák és a bögölyök. A Hebridák összes szigete közül Mull a legcsapadékosabb, bármikor eshet az eső. Története Mull i. e. 6000 körül, a Würm-glaciális után egy-két ezer évvel népesült be. A bronzkori lakosok menhireket, kőköröket építettek. Az i. e. 600-tól 400-ig terjedő időszakban erődöket és mesterséges szigeteket alakítottak ki. A korai keresztény korszak 6. században kezdődött, mikor az Írország felől érkező Szent Kolumba monostort alapított a közeli Iona szigeten. A 14. században Mull része lett a Szigetek Kormányzóságnak. 1493-ban a szigetet átvette a Maclean klán, 1681-ben pedig a Campbell klán. Amikor 1588-ban II. Fülöp Anglia ellen küldte az Armadát, néhány hajó elkeveredett egészen a Hebridákig. Itt viharba kerültek, és az egyik hajó, a Florida, Tobermorynál süllyedt el, állítólag 300 000 font értékű arannyal a fedélzetén. A búvárok ténykedése nyomán azonban csupán fadarabok, egy tengerész karkötője és egy ezüstkanál került elő a tenger mélyéről. 1773-ban a szigetet meglátogatta Samuel Johnson és James Boswell is. Mull lakosainak száma 10-11 000 körül volt egészen a 18–19. századig, amikor drámaian visszaesett. A visszaesésnek több oka volt. Az egyik, hogy a 18–19. században átszervezték a mezőgazdaságot, ezért sokakat arra kényszerítettek, hogy máshová költözzenek. Az 1846-os krumplivész során is sokan meghaltak illetve elköltöztek. 2011-ben 2800-an laknak a szigeten. Az elmúlt években a lakosság számát növelték az új beköltözők. Nyáron, a fő idegenforgalmi szezonban mintegy 8000 lakosa van a szigetnek, akik kiszolgálják az évente érkező 600 000 turistát. A sziget lakosai főként a turizmusból élnek, mellette háztáji gazdálkodással foglalkoznak, halásznak és whiskeyt állítanak elő. Közlekedés Mullt komppal lehet megközelíteni, Obanból indulnak a járatok és főképp Craignure-ben kötnek ki 40 perces hajózás után, de a sziget más pontjai is megközelíthetőek komppal. A szigeten a legtöbb helyet el lehet érni busszal. Mintegy 140 mérföldnyi úthálózat van kiépítve, majdnem mind egysávos, és nem a legjobb minőségűek, így néha több időbe telhet egyik helyről a másikra jutni. A legjobb szakaszok Craignure–Salen és egy néhány mérföldnyi szakasz délre Tobermorytól Salen felé. Benzinkút nincs sok a szigeten és messze vannak egymástól. A birkák is néha megnehezítik a közlekedést, mert elállják az utat. Kerékpárral jól be lehet járni a szigetet, számos kölcsönző működik. Települések Mull székhelye Tobermory. Rajta kívül több apró település található a szigeten, összesen mintegy 2500 lakossal. Mull települései: Craignure a Mull szigeti érkezési pont a legtöbb turista számára. Alig áll többől, mint egy házsor, de hozzá közel található a Torosay kastély. Salen egy apró falu félúton Craignure és Tobermory között. A sziget legkeskenyebb részén fekszik, ezért kiváló kiindulópontja a kirándulásoknak. Salen körül több érdekes látnivaló akad: többek között az Aros kastély romjai és a MacQuarrie Mauzóleum. Salenből indulnak a sziget vadvilágát felfedező szafarik. Dervaig egy Tobermorytól nyugatra lévő kicsi falu, fehérre meszelt házakkal. A Loch Cuin csúcsánál fekszik. Látnivalói a Kilmore templom és a Mull-i Kis Színház. Egy mérföldre Dervaigtől található az Old Byre Örökség Központ. Calgary 5 mérföldre nyugatra helyezkedik el Dervaigtől a Calgary-öböl partján. Egy meredek emelkedő tetejéről át lehet látni Coll és Tiree szigetére. A kanadai várost e településről nevezték el szintén Calgarynak, mivel sok emigráns ebből a városból indult el Kanada felé a 18-19. századi kitelepítések idején. A Ross of Mull-félszigeten található Bunessan falu, ahol a Ross of Mull Történelmi Központban mindent meg lehet tudni a félsziget történetéről. Fionnphort a félsziget legnyugatibb csücskén található, innen indulnak a csak személyszállító kompok a közeli Iona szigetre. A kis faluban, ami csak néhány házból autóparkolóból, egy boltból és egy pubból áll, található a Columba Központ, amiben Szent Kolumba életéről tekinthető meg egy kiállítás. A sziget székhelye Tobermory. A ragyogó színekre festett házak, amik az öböl partján állnak, a 18. század végén épültek, amikor a Brit Halászati Társaság megalapította Tobermoryt, mint heringhalászati kikötőt. Manapság már jachtok állnak a kikötőben. Tobermoryba komppal lehet átkelni, amik csatlakoznak a faluba érkező helyi buszjárathoz. Tobermory látnivalóihoz tartozik a Mull Múzeum, a Tobermory Szeszfőzde és az An Tobar művészeti központ. Tobermoryban készül egy csokoládéspecialitás is, amit a helyi whiskeyvel töltenek meg, és egy helyi díjnyertes hagyományosan készített sajtfajta is. Tobermoryból több kirándulás tehető a környékre, amik keretében a tengeri élővilágot mutatják be, de lehet halászni-horgászni is, vagy terepjárón felfedezni Mull vadvilágát. Művészetek Mull szigetén számos híres játékfilmet forgattak, többek között Az arany rabjai-t (1971), a Hegylakó 4. – A játszma végét a Tű a szénakazalbant és a Harry Potter néhány jelenetét. Több természetfilmet is forgattak a szigeten. A Mull Színházat a Skót Művészeti Tanács alapította meg Dervaigben 1966-ban, és a „Világ legkisebb professzionális színháza” volt a Guinness Rekordok Könyve szerint. AN TOBAR-t, ami egy sokoldalú művészeti központ, 1997-ben alapították Tobermoryban. Látnivalók Fesztiválok, rendezvények Mull Zenei Fesztivál (Mull Music Festival), amit április utolsó hétvégéjén tartanak, skót népzenét játszanak. Mendelssohn on Mull fesztivál, amit július elején tartanak mintegy 10 napon át. A fesztivált Mendelssohn emlékére hozták létre, aki 1829-ben meglátogatta a szigetet. Tobermory Highland Játékok (Tobermory Highland Games), július 22-én tartják Tour of Mull Rally, rallyverseny októberben, ami az egyik szakasza a skót rallybajnokságnak. Kastélyok Torosay kastély. Craignure-től délre található másfél mérföldre, kert is tartozik hozzá. Craignureből a Mull and West Highland Railwayjel lehet a legkönnyebben elérni, ami gőz- és dízelmozdony által húzott kisvasút. Bárói kastély, ahol látogatókat szívesen látják, kézbe lehet venni a tárgyakat és meg lehet nézni családi fotóalbumokat is. A kastélyban láthatóak Edward korabeli bútorok és festmények Landseertől és Sargenttől. A kertet Lorimer tervezte. A kastélyban található az Isle of Mull Weavers, ahol a takácsszakma tradícióit lehet tanulmányozni és meg lehet nézni a Kells gold and Silversmiths galériát és műhelyt is, ahol arany- és ezüst ötvösműveket állítottak ki. Duart kastély. A kastély Torosaytől keletre található néhány mérföldre. A Maclean klán ősi fészke a 13. században épült, remek kilátással a Loch Linnhe-re és a Sound of Mullra. A kastély legfőbb látnivalója a torony, ami a 14. század végén épült, amikor a kastély a duarti Macleanek fő rezidenciája lett. Mull szigete 1746-ig volt a klán birtokában, a kastély ezután másfél évszázadig elhagyatva állt. 1911-ben a klán akkori vezetője, Sir Fitzroy Donald Maclean ezredes megvásárolta a kastélyt és helyreállította. Aros kastély romjai. Salentől északra található a 14. században épített Aros kastély romjai. A legendák úgy tartják, hogy a Tobermory partjainál 1588-ban elsüllyedt spanyol gályákról származó arany még ma is a romok alatt fekszik. Egyéb látnivalók, programok Old Byre Örökség Központ (Old Byre Heritage Center), nem messze Dervaigtől. A vadvilágot felfedező túrák Salenből indulnak. A túra során a látogatók láthatnak aranysasokat, fehérfarkú tengeri sasokat, héjákat, vadászsólymokat, fókákat, delfineket és számtalan más állatot. MacQuarrie Mauzóleum. Salentől 4 mérföldre délnyugatra található ez a mauzóleum, amiben Lachlan MacQuarrie tábornok maradványait őrzik. Új-Dél-Wales kormányzója volt, és úgy is ismert, mint "Ausztrália atyja". Kilmore templom. Dervaigben található, különlegessége a ceruzaformájú torony, amiből Skóciában csak rajta kívül csak egy van, Dunfermline-ben, Fife szigetén. Mull-i Színház. A legkisebb hivatásos színház volt Nagy-Britanniában, mindössze 43 férőhelyes. Mull Múzeum. Tobermoryban található, egy régi pékségben. A sziget történetét mutatja be. Tobermory Szeszfőzde. Vezetett túrákkal megtekinthető. An Tobar. Művészeti központ Tobermoryban, amit egy régi iskolaépületben alakítottak ki. Kiállításokat, zenei előadásokat és műhelyeket szerveznek itt. Jegyzetek Fordítás Ez a szócikk részben vagy egészben az Isle of Mull című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Alan Murphy: Scotland Highlands & Islands. Footprint, 2001, ISBN 1 900949 946 (angol nyelvű) További információk Mull geológiája Mull és Iona geológiája Tobermory – 360° panorámaképek 2300 Club – Körút Mullon Mull Archiválva 2010. július 4-i dátummal a Wayback Machine-ben The Internet Guide to Scotland – Mull Virtuális túra Mullon Mull Highland Games Mull vadvilága Mull Színház Mull története